b"\n_START_ARTICLE_\nJosepmaria Escriv\xc3\xa1 de Balaguer\n_START_SECTION_\nJoventut\n_START_PARAGRAPH_\nJosepmaria Escriv\xc3\xa1 de Balaguer fou fill de Jos\xc3\xa9 Escriv\xc3\xa1 i Corzan i Mar\xc3\xada Dolores Alb\xc3\xa1s i Blanc, va ser el segon de sis germans. Jos\xc3\xa9 Escriv\xc3\xa1 era un comerciant i soci d'una empresa t\xc3\xa8xtil que finalment es va declarar en fallida, el que va obligar la seva fam\xc3\xadlia a traslladar-se a Logronyo (La Rioja) el 1915, on va treballar com a empleat en una botiga de roba. De petit Escriv\xc3\xa1 de Balaguer s'hauria curat d'una malaltia despr\xc3\xa9s que els seus pares el portessin en peregrinaci\xc3\xb3 a la imatge de Torreciutat per a demanar-ne la curaci\xc3\xb3, l'indret on anys despr\xc3\xa9s promogu\xc3\xa9 la construcci\xc3\xb3 d'un santuari que es va inaugurar el 7 de juliol del 1975. Va sentir per primera vegada que \xc2\xabhavia estat escollit per alguna cosa\xc2\xbb quan va veure les petjades a la neu d'un monjo descal\xc3\xa7._NEWLINE_Amb el perm\xc3\xads del seu pare, es va preparar per a fer-se moss\xc3\xa8n de l'Esgl\xc3\xa9sia Cat\xc3\xb2lica. Va estudiar als seminaris diocesans de Logronyo i Saragossa, ciutat en la qual va ser ordenat diaca el 20 de desembre de 1924 i sacerdot el 28 de mar\xc3\xa7 de 1925. Despr\xc3\xa9s d'una breu estada a una parr\xc3\xb2quia rural de Perdiguera, va anar a Madrid el 1927 per estudiar Dret a la Universitat Complutense de Madrid. A Madrid va ser contractat com a professor particular i capell\xc3\xa0 de la Fundaci\xc3\xb3 Santa Isabel, que comprenia el Convent de Santa Isabel i una escola dirigida per les Germanetes de l'Assumpci\xc3\xb3.\n_START_SECTION_\nFundaci\xc3\xb3 de l'Opus Dei\n_START_PARAGRAPH_\nUn rec\xc3\xa9s de preg\xc3\xa0ria el va ajudar a discernir millor el que ell consider\xc3\xa0 que era la voluntat de D\xc3\xa9u, i el 2 d'octubre del 1928 \xc2\xabva veure\xc2\xbb l'Opus Dei, un cam\xc3\xad pel qual els cat\xc3\xb2lics podrien aprendre a santificar-se a trav\xc3\xa9s de la seva feina. D'acord amb el decret de Joan Pau II a la causa de canonitzaci\xc3\xb3 d'Escriv\xc3\xa1, que cont\xc3\xa9 una biografia resumida, Escriv\xc3\xa1 \xc2\xabes va lliurar totalment a aquesta missi\xc3\xb3. Des del principi de la seva vida va fer un apostolat molt ampli entre els ambients socials de tota classe. Treball\xc3\xa0 sobretot entre els pobres i els malalts que llangueixen en els barris pobres i els hospitals de Madrid\xc2\xbb. La seva relaci\xc3\xb3 amb el r\xc3\xa8gim franquista queda controvertida segons alguns cr\xc3\xadtics._NEWLINE_Durant la Guerra Civil espanyola, la tardor del 1937, Escriv\xc3\xa1 es va escapar de la persecuci\xc3\xb3 dels cat\xc3\xb2lics de Madrid i va travessar els Pirineus a trav\xc3\xa9s d'Andorra i Fran\xc3\xa7a, per un cam\xc3\xad que va d'Oliana fins a Andorra, actualment senyalitzat com a GR. Despr\xc3\xa9s d'una parada molt breu al Santuari de Lorda van tornar a travessar els Pirineus per anar a Burgos. Despr\xc3\xa9s de la guerra, Escriv\xc3\xa1 va reprendre els seus estudis a Madrid i va completar un doctorat en Dret, amb una tesi sobre la jurisdicci\xc3\xb3 hist\xc3\xb2rica de l'abadessa de l'Abadia de Santa Maria la Real de las Huelgas._NEWLINE_Fund\xc3\xa0 la Societat Sacerdotal de la Santa Creu, unida a l'Opus Dei, el diumenge 14 de febrer de 1943. Escriv\xc3\xa1 es va traslladar a Roma el 1946. El decret de la seva causa de canonitzaci\xc3\xb3 indica que el dilluns 16 de juny de 1950, l'Opus Dei va obtenir l'aprovaci\xc3\xb3 com una instituci\xc3\xb3 de dret pontifici.\n_START_SECTION_\nAnys posteriors\n_START_PARAGRAPH_\nEl 1950, Escriv\xc3\xa1 va ser nomenat prelat pel Papa Pius XII. El 1955, va rebre un doctorat en teologia a la Universitat Pontif\xc3\xadcia Lateranense de Roma. Va ser consultor de la Congregaci\xc3\xb3 de Seminaris i Universitats i de la Comissi\xc3\xb3 Pontif\xc3\xadcia per a la Interpretaci\xc3\xb3 aut\xc3\xa8ntica del Codi de Dret Can\xc3\xb2nic i membre honorari de la Pontif\xc3\xadcia Acad\xc3\xa8mia de Teologia. Impuls\xc3\xa0 la Universitat Pontif\xc3\xadcia de la Santa Creu de Roma, un centre educatiu de l'Opus Dei, aix\xc3\xad com la Universitat de Navarra de Pamplona i la Universitat de Piura del Per\xc3\xba. Va ser nomenat -segons alguns autors, amb bona intenci\xc3\xb3 per\xc3\xb2 de manera irregular- Marqu\xc3\xa8s de Peralta el 1968, un t\xc3\xadtol al qual renunci\xc3\xa0 en 1972, traspassant-lo a un germ\xc3\xa0 seu._NEWLINE_A partir del 1970 va fer viatges de catequesi per diversos pa\xc3\xafsos del m\xc3\xb3n en diverses reunions o tert\xc3\xbalies, on els assistents li feien preguntes. El 1970 va estar un mes a M\xc3\xa8xic, el 1972 dos mesos a la pen\xc3\xadnsula Ib\xc3\xa8rica, el 1974 m\xc3\xa9s de tres mesos entre Brasil, Argentina, Xile, Per\xc3\xba, Equador i Vene\xc3\xa7uela, i el 1975 dues setmanes a Guatemala i Vene\xc3\xa7uela, fins que la salut l'oblig\xc3\xa0 a tornar a Roma. Va guiar el desenvolupament de l'Opus Dei a tot el m\xc3\xb3n, impulsant una \xc3\xa0mplia mobilitzaci\xc3\xb3 dels laics... Don\xc3\xa0 vida a nombroses iniciatives en el treball de l'evangelitzaci\xc3\xb3 i el benestar hum\xc3\xa0, foment\xc3\xa0 les vocacions al sacerdoci i a la vida religiosa a tot arreu... Per sobre de tot, es va dedicar incansablement a la tasca de formar els membres de l'Opus Dei\xc2\xbb._NEWLINE_Es considera que va ser precursor del concili Vatic\xc3\xa0 II per la seva predicaci\xc3\xb3 sobre la santedat enmig del m\xc3\xb3n, afirmant que les persones de qualsevol condici\xc3\xb3 i ofici honest poden arribar a ser santes, sense necessitat de ser sacerdots o religiosos. \xc3\x89s autor de llibres d'espiritualitat amb molta difusi\xc3\xb3 entre els cat\xc3\xb2lics. El m\xc3\xa9s conegut i popular \xc3\xa9s Cam\xc3\xad, del qual s'han publicat quatre milions i mig d'exemplars en 43 idiomes. Va morir a Roma el 26 de juny de 1975, quan l'Opus Dei s'havia est\xc3\xa8s a 60 estats. Va ser beatificat per Joan Pau II el 17 de maig de 1992 i canonitzat el 6 d'octubre de 2002. La seva festivitat es commemora el 26 de juny."